钦定古今图书集成/明伦汇编/家范典/第064卷 > 《游兴庆宫作》〈并序〉元·宗
## 钦定古今图书集成/明伦汇编/家范典/第064卷 > 《游兴庆宫作》〈并序〉元·宗

暇日与兄弟同游兴庆宫，登《勤政务本》及“华萼相辉” 之楼，所以观风俗而劝人、崇友于而敦睦。诗以言志，歌以永言，情发于衷，率题此什。

代邸青门右，离宫紫陌陲。庭如过沛日，水若渡江时。
绮观连鸡岫，朱楼接雁池。从来敦棣萼，今此茂荆枝。
万叶传馀庆，千年志不移。凭轩聊属目，轻辇共追随。
务本方崇训，相辉保羽仪。时康俗易渐，德薄政难施。
鼓吹迎飞盖，弦歌送羽卮。所希覃率土，孝弟一同规。